Jubilee Line

Jubilee Line je linka londýnskeho metra. Na mapách je vyznačená striebornou farbou a je to šiesta najvyťaženejšia linka v sieti.

 Dejiny 
Jubilee Line bola otvorená 1. mája 1979, pričom prevzala dve vetvy už existujúcej Bakerloo Line, aby ju odľahčila od preťaženia a narastajúcej premávky. Úsek od Baker Street po Stanmore bol pripojený k novo postavenému,  dlhému segmentu v centre Londýna, s novou konečnou stanicou Charing Cross. 

Už existujúca stanica Charing Cross na Circle, District, Bakerloo a Northern Line bola premenovaná na Embankment. Novo vzniknutá stanica vytvorila nový prestupný uzol spájajúc stanice Strand na Northern Line a Trafalgar Square na Bakerloo Line.

Linka sa mala pôvodne volať Fleet Line, podľa rieky Fleet, ktorá je najväčšou londýnskou podzemnou riekou. Avšak projekt bol premenovaný pri príležitosti strieborného jubilea kráľovnej Alžbety II. v roku 1977. Taktiež pôvodný zámer predĺžiť linku až na Fleet Street bol odložený na neurčito. Pôvodný výber tmavošedej farby bol podporený námorným významom slova fleet (po anglicky: flotila), dnes sa však používa strieborná farba.

Časť, ktorá bola odovzdaná do užívania bola len prvým úsekom celkovej trasy, avšak nedostatok financií spôsobil to, že linka sa nepredlžovala až do konca 90. rokov. Fáza 2 predpokladala predĺženie linky pozdĺž Fleet Street so stanicami Aldwych, Ludgate Circus, Cannon Street a Fenchurch Street, popod Temžu do New Cross s konečnou stanicou Lewisham.

Revitalizácia Docklands spôsobila zmenu projektu predĺženia Jubilee Line. V roku 1999 boli na tri etapy postupne otvorené stanice na tzv. Jubilee Line Extension (JLE). Predĺženie sa začalo budovať zo stanice Green Park, čím vznikla nevyužitá vetva s jednou stanicou - Charing Cross, tá bola po uvedení JLE do prevádzky zatvorená (ale príležitostne sa používa na natáčanie filmov). Na všetkých novo-otvorených podzemných staniciach boli ako jediné v sieti londýnskeho metra namontované aj zábrany medzi hranou nástupišťa a vlakom, ktoré majú zabrániť nepovolenému vstupu do koľajiska, ako aj zlepšiť cirkuláciu vzduchu. Zaujímavosťou je, že Jubilee Line je po poslednom predĺžení jedinou linkou, z ktorej sa dá prestúpiť na hocijakú inú linku.

 Vozový park 
Po otvorení na linke premávali súpravy vyrobené v roku 1972. Ich prvá výmena nastala v roku 1984, staršie vlaky boli odsunuté na Northern Line. Tie nové sa však rýchlo ukázali ako nespoľahlivé, napr. jednokrídlové dvere spomaľovali prevádzku. Ešte pred otvorením nového úseku v roku 1999 (JLE) sa teda rozhodlo vozový park znova poobmeniť. Súčasné súpravy sú vyrobené z roku 1996, podobajú sa tým z roku 1995 na Northern Line. Sú vybavené orientačným systémom – hlásením zastávok a digitálnymi ukazovateľmi smeru.

Súpravy, ktoré až do 26. decembra premávali na Jubilee Line boli 6-vozňové. Na prelome rokov 2005 a 2006 sa rozhodlo, že budú nasadené 7-vozňové súpravy. Táto zmena však nemohla byť uskutočnená ihneď; nebolo technicky možné, aby v premávali naraz 6 aj 7-vozňové súpravy. Linka teda mala byť celých 5 dní uzavretá, všetko však bolo dokončené o 2 dni skôr tj. linka bola znovu-otvorená 29. decembra. Výsledok priniesol zvýšenie kapacity o 6 000 cestujúcich denne, čo je zvýšenie o 17 % oproti pôvodnému stavu. Modernizáciou prešlo taktiež signalizačné zariadenie.

 Trasa 
Poznámka: Za názvom stanice sa nachádza jej prípadný pôvodný názov alebo názvy, dátum jej otvorenia, prípadne aj dátum jej uzavretia. 

 Terminus: Stanmore  (1932)
 Canons Park (Edgware) (1932)
 Queensbury (1934)
 Kingsbury (1932)
 Wembley Park  (1893) (prestup na Metropolitan Line)
 Neasden (1880)
 Dollis Hill (1909)
 Willesden Green (1879)
 Kilburn (Kilburn & Brondesbury)  (1879)
 West Hampstead (1879) (prestup na London Overground a National Rail)
 Finchley Road (1879) (prestup na Metropolitan Line)
 Swiss Cottage (1939)
 St. John's Wood (1939)
 Baker Street (1979) (prestup na Circle, Hammersmith & City, Bakerloo a Metropolitan Line)
 Bond Street (1979) (prestup na Central Line)
 Green Park (1979) (prestup na Victoria a Piccadilly Line)
 Bývalý terminus: Charing Cross (1979–1999)
 Westminster  (1999) (prestup na Circle a District Line)
 Waterloo  (1999) (prestup na Northern (vetva Charing Cross), Bakerloo, Waterloo & City Line a National Rail.)
 Southwark  (1999) (prestup na National Rail zo stanice Waterloo East)
 London Bridge  (1999) (prestup na Northern Line (vetva Bank) a National Rail)
 Bermondsey  (1999)
 Canada Water  (1999) (prestup na East London Line)
 Canary Wharf  (1999) (prestup na Docklands Light Railway)
 North Greenwich  (1999)
 Canning Town  (1999) (prestup na Docklands Light Railway)
 West Ham  (1999) (prestup na District, Hammersmith & City Line a National Rail.)
 Terminus: Stratford  (1999) (prestup na Central Line, Docklands Light Railway, London Overground a National Rail)

 Budúcnosť 
Od roku 2009 má na linke začať fungovať automatická obsluha vlaku, ktorá je už v súčasnosti v prevádzke na DLR. Inštalácia a testovanie zariadení sa začalo koncom roka 2006.

Už pri projektovaní JLE v roku 1999 sa uvažovalo o druhej vetve zo stanice North Greenwich na východ do Thamesmead, ale v dnešnej dobe sa zatiaľ o predlžovaní neuvažuje.

V roku 2004 padol návrh na vytvorenie komplexu staníc West Hampstead, teda prepojenie troch existujúcich staníc metra, London Overground a Thameslink, ale nebol schválený.

 Externé odkazy 
 Jubilee Line; London Underground website (po anglicky)
 Clive's UndergrounD Line Guides - Jubilee Line (po anglicky)
 Michael Pead :: Photos of Stratford Market Depot (po anglicky)
 Jubilee Line Pictures (po anglicky)

Kategória:Londýnske metro
Kategória:Pomenovania podľa Alžbety II.